2. ปัจจัยความเสี่ยง

บริษัทฯ
มีความเชื่อมั่นและตระหนักในความสำคัญของการบริหารและควบคุมความเสี่ยงที่มีประสิทธิภาพอันที่จะทำให้บริษัทฯ
สามารถดำเนินธุรกิจอย่างมั่นคงและต่อเนื่อง มีความเสี่ยงที่อยู่ในระดับที่ยอมรับได้
โดยใช้เป็นเครื่องมือทางการบริหารที่ช่วยเพิ่มโอกาสแห่งความสำเร็จให้แก่บริษัทฯ มากที่สุด
ลดโอกาสของการล้มเหลวและความสูญเสียให้เหลือน้อยที่สุด
รวมทั้งลดความไม่แน่นอนในผลการดำเนินงานโดยรวมของบริษัทฯ
อันจะนำไปสู่การบรรลุวัตถุประสงค์ของบริษัทฯ

ในการดำเนินธุรกิจให้เจริญเติบโตอย่างมั่นคงและยั่งยืนนั้น บริษัทฯ
ต้องเผชิญกับความเปลี่ยนแปลงและปัจจัยความเสี่ยงในด้านต่างๆ
จากสภาวะอุตสาหกรรมและการแข่งขันทางธุรกิจ
ตลอดจนความผันผวนทางเศรษฐกิจทั้งในและต่างประเทศ ตลอดระยะเวลา 10
ปีของการดำเนินธุรกิจเพื่อให้ธุรกิจของบริษัทฯ มีระบบตามมาตรฐานในระดับสากล
และสามารถตอบสนองวิสัยทัศน์ และพันธกิจของบริษัทฯ
ที่กำหนดไว้ภายใต้การบริหารงานตามหลักการกำกับดูแลกิจการที่ดี บริษัทฯ
จึงได้ยึดมั่นในแนวทางการบริหารความเสี่ยง ดังนี้

1. ส่งเสริมวัฒนธรรมการบริหารความเสี่ยง เพื่อสร้างความเข้าใจ จิตสำนึก
และความรับผิดชอบร่วมกันในเรื่องความเสี่ยง การควบคุม และผลกระทบของความเสี่ยงต่อบริษัทฯ
ในกระบวนการบริหารและปฏิบัติงานทั่วทั้งบริษัทฯ

2. ให้มีกระบวนการ แนวทาง
และมาตรการในการบริหารความเสี่ยงที่มีคุณภาพเหมาะสมในระดับสากลและเพียงพอ
รวมถึงการบ่งชี้ วิเคราะห์ ประเมิน จัดลำดับ จัดการ ควบคุม ติดตาม รายงาน ประเมินผล
และสื่อสารให้ข้อมูลเกี่ยวกับความเสี่ยงอย่างต่อเนื่อง สม่ำเสมอ และปฏิบัติทั่วทั้งบริษัทฯ

3. ให้มีการวัดผลความเสี่ยงทั้งในเชิงคุณภาพ เช่น ชื่อเสียง ภาพลักษณ์ของบริษัทฯ และเชิงปริมาณ
เช่น ผลขาดทุน การลดลงของรายได้ การเพิ่มขึ้นของค่าใช้จ่าย
โดยพิจารณาจากโอกาสที่อาจเกิดขึ้นและผลกระทบ

4. ให้มีการกำหนดเพดานความเสี่ยง (Risk Limit)
เพื่อจำกัดความเสียหายที่อาจเกิดขึ้นให้อยู่ภายในระดับที่บริษัทฯ สามารถยอมรับได้
รวมทั้งกำหนดเหตุการณ์หรือระดับความเสี่ยงที่เป็นสัญญาณเตือนภัย (Warning Sign)
ให้ผู้ปฏิบัติงานดำเนินการอย่างใดอย่างหนึ่งเพื่อไม่ให้ความเสี่ยงเกินกว่าระดับเพดานความเสี่ยงที่กำหนด

5. ให้มีระเบียบการปฏิบัติงานเป็นลายลักษณ์อักษร เพื่อให้ผู้บริหารและผู้ปฏิบัติงานถือปฏิบัติ
อันเป็นการควบคุมความเสี่ยงจากการดำเนินงาน

คณะกรรมการฯ ได้แต่งตั้ง “คณะกรรมการบริหารความเสี่ยง” ประกอบด้วย กรรมการจำนวน 3
คน มีภารกิจในการพิจารณากลั่นกรองนโยบาย
กำหนดยุทธศาสตร์และแนวทางในการบริหารความเสี่ยง ควบคุม ติดตาม ตรวจสอบ
ดูแลสถานะความเสี่ยง และการจัดการความเสี่ยงให้มีประสิทธิภาพและทั่วถึงทั้งองค์กร

นอกจากนี้บริษัทฯ ได้จัดตั้ง “คณะทำงานบริหารความเสี่ยง” ซึ่งประกอบด้วย ผู้บริหารของบริษัทฯ
มีหน้าที่ในการวิเคราะห์ประเมินปัจจัยความเสี่ยง
ดำเนินการบริหารจัดการความเสี่ยงให้เป็นไปตามนโยบายที่คณะกรรมการบริหารความเสี่ยง
ได้ให้ความเห็นชอบ
และจัดทำรายงานการบริหารความเสี่ยงเสนอต่อคณะกรรมการบริหารความเสี่ยงเป็นรายไตรมาส

1.  

2.  1.  ความเสี่ยงด้านการลงทุน

บริษัทฯ มีนโยบายที่จะลงทุนในธุรกิจผลิตไฟฟ้าและธุรกิจที่เกี่ยวเนื่องทั้งในประเทศและต่างประเทศ
โดยคำนึงถึงผลตอบแทนต่อผู้ถือหุ้น พนักงาน และสังคม ทั้งนี้ บริษัทฯ
ได้พิจารณาปัจจัยความเสี่ยงที่สำคัญซึ่งมีผลกระทบต่อการลงทุนของบริษัทฯ ดังนี้

1.  ปัจจัยเสี่ยงด้านเศรษฐกิจและนโยบายของรัฐบาล

ความต้องการใช้ไฟฟ้าในอนาคตขึ้นอยู่กับอัตราการเจริญเติบโตทางเศรษฐกิจภายในประเทศเป็นหลัก
ในปี 2552 เกิดการผันผวนทางเศรษฐกิจทั่วโลก และในปี 2553
เศรษฐกิจของประเทศไทยยังไม่ฟื้นตัวเต็มที่ กระทรวงพลังงานร่วมกับ กฟผ.
ได้จัดทำแผนพัฒนากำลังผลิตไฟฟ้าของประเทศไทย พ.ศ. 2553 – 2573 (PDP 2010
เดือนเมษายน 2553) ซึ่งใช้เกณฑ์ค่าพยากรณ์ความต้องการใช้ไฟฟ้าที่ลดลงจากค่าเดิมตามแผน PDP
2007 ฉบับปรับปรุงครั้งที่ 2
นอกจากนี้ยังปรับปรุงสัดส่วนการใช้เชื้อเพลิงในการผลิตไฟฟ้าให้หลากหลายเพื่อลดการพึ่งพาก๊าซธรรมชาติ
เพิ่มโครงการโรงไฟฟ้านิวเคลียร์ และเพิ่มการรับซื้อไฟฟ้าจากโครงการพลังงานหมุนเวียน
คณะกรรมการฯ
และฝ่ายบริหารจึงคาดการณ์ว่ารัฐบาลจะยังไม่กำหนดให้เปิดประมูลรับซื้อไฟฟ้าจากผู้ผลิตไฟฟ้ารายใหญ่ในระยะเวลาอันใกล้
ซึ่งปัจจัยดังกล่าวมีผลกระทบต่อเป้าหมายการลงทุนของบริษัทฯ ซึ่งคณะกรรมการฯ
และฝ่ายบริหารได้พิจารณาโอกาสการลงทุนในโครงการผู้ผลิตไฟฟ้ารายเล็ก
โครงการผู้ผลิตไฟฟ้ารายเล็กมาก และโครงการผลิตไฟฟ้าจากพลังงานทดแทน (Renewable
Energy) ที่ได้รับการสนับสนุนและส่งเสริมจากนโยบายภาครัฐเป็นอย่างมาก
รวมถึงการพิจารณาโอกาสในการลงทุนในต่างประเทศ
โดยเฉพาะในประเทศเพื่อนบ้านซึ่งความต้องการไฟฟ้ายังคงอยู่ในระดับสูงเมื่อเปรียบเทียบกับการเข้าถึงการใช้ไฟฟ้าที่ยังคงอยู่ในระดับต่ำมาก
และการขยายการลงทุนไปยังธุรกิจเกี่ยวเนื่องอื่นๆ
ตลอดจนได้มีการกำกับดูแลให้มีการบริหารความเสี่ยงในด้านการลงทุนโดยการติดตามปัจจัยด้านเศรษฐกิจและนโยบายของรัฐบาลอย่างใกล้ชิดเพื่อจะได้ปรับแผนกลยุทธ์และแผนการดำเนินงานของบริษัทฯ
ให้เท่าทันสถานการณ์อย่างเหมาะสม

ในปี 2553 บริษัทฯ ได้ร่วมกับพันธมิตรจัดทำข้อเสนอขายไฟฟ้า
ตามประกาศรับซื้อไฟฟ้าจากผู้ผลิตไฟฟ้ารายเล็กโครงการผู้ผลิตไฟฟ้ารายเล็กประเภทสัญญา firm
ระบบ cogeneration จำนวน 4 โครงการขณะนี้อยู่ระหว่างการพิจารณาของ กฟผ.
นอกจากนี้ยังเข้าร่วมกับพันธมิตรลงทุนในโครงการผลิตไฟฟ้าจากพลังงานหมุนเวียนอีกหลายประเภท
อาทิ พลังงานแสงอาทิตย์ และพลังงานลม
ซึ่งล้วนเป็นโครงการที่มีศักยภาพที่จะขยายโอกาสการลงทุนของบริษัทฯ ในอนาคต

2.  ปัจจัยเสี่ยงด้านการคัดเลือกโครงการ

ในการลงทุนโครงการต่างๆ การคัดเลือกโครงการที่เหมาะสมเป็นปัจจัยเสี่ยงสำคัญอย่างมาก
ที่จะทำให้การก่อสร้างโครงการสำเร็จตามแผนงาน
สามารถเริ่มการผลิตเชิงพาณิชย์ได้ตามกำหนดเวลาและภายใต้วงเงินลงทุนที่กำหนด
และให้ผลตอบแทนโครงการที่ดีเป็นไปตามเป้าหมายทั้งในเชิงปริมาณและกำหนดเวลา

คณะกรรมการฯ ได้จัดตั้ง “คณะทำงานกลั่นกรองการลงทุน”
และได้กำหนดนโยบายการลงทุนไว้เป็นลายลักษณ์อักษรเพื่อใช้เป็นแนวทางในการคัดเลือกโครงการลงทุน
ปัจจัยสำคัญที่กำหนดให้ใช้ในการพิจารณา ประกอบด้วย ที่ตั้ง แหล่งเชื้อเพลิง
ระบบสาธารณูปโภคต่างๆ ชุมชนและสิ่งแวดล้อม ราคาเครื่องจักรอุปกรณ์ ค่าก่อสร้าง
และระยะเวลาใช้การดำเนินการ เป็นต้น บริษัทฯ
ได้กำหนดเกณฑ์ในการพิจารณาความเหมาะสมของโครงการโดยคำนึงถึงข้อกำหนดที่เกี่ยวข้องทุกด้าน
และที่สำคัญคือผลตอบแทนโครงการจะต้องเป็นไปตามเกณฑ์ที่บริษัทฯ ยอมรับได้
นอกจากนี้สำหรับโครงการลงทุนในต่างประเทศ คณะกรรมการฯ
ให้ความสำคัญกับการพิจารณาปัจจัยเสี่ยงที่สำคัญ ได้แก่ สภาวะทางเศรษฐกิจ สังคม การเมือง
ข้อกฎหมายที่เกี่ยวข้อง อัตราดอกเบี้ย อัตราแลกเปลี่ยนเงินตราต่างประเทศ ระบบภาษี แรงงาน
เป็นต้น รวมทั้งได้จ้างผู้เชี่ยวชาญเป็นที่ปรึกษาทางด้านเทคนิค ด้านกฎหมาย และด้านการเงิน
เพื่อร่วมวิเคราะห์และให้ความเห็นในการพิจารณาโครงการอย่างละเอียดรอบด้าน
รวมทั้งได้แต่งตั้งผู้แทนของบริษัทฯ เข้าไปมีส่วนร่วมในการบริหารโครงการที่บริษัทฯ เข้าลงทุน
ทั้งในระดับนโยบาย (กรรมการ) และระดับบริหาร (ผู้บริหาร)
เพื่อติดตามและรายงานความก้าวหน้าของโครงการอย่างสม่ำเสมอเพื่อให้เป็นไปตามเป้าหมายของการลงทุน

3.  ปัจจัยเสี่ยงด้านการคัดเลือกผู้ร่วมทุนและนโยบายร่วมทุน

คณะกรรมการฯ และฝ่ายบริหารให้ความสำคัญกับการคัดเลือกผู้ร่วมลงทุน (Strategic Partner)
ใน
แต่ละโครงการเพื่อป้องกันมิให้เกิดความขัดแย้งในการบริหารงานและส่งผลกระทบถึงผลการดำเนินงานของโครงการ
โดยจะพิจารณาปัจจัยเสี่ยงด้านการเงิน ผลประโยชน์ทับซ้อน
และนโยบายของผู้ร่วมทุนที่สอดคล้องกับนโยบายและกลยุทธ์การลงทุนของบริษัทฯ
และจัดให้มีข้อตกลงกำหนดบทบาทหน้าที่ของผู้ร่วมทุนในทุกโครงการไว้อย่างชัดเจน
และได้ดูแลให้มีการพิจารณารายละเอียดต่างๆ
ที่กำหนดในสัญญาและข้อตกลงกับคู่ค้าอย่างละเอียดรอบด้าน
โดยมีความเห็นของผู้เชี่ยวชาญประกอบในกรณีจำเป็น
ซึ่งจะช่วยลดความเสี่ยงในการจัดทำสัญญาและข้อตกลงกับคู่ค้าด้วย

4.  ปัจจัยเสี่ยงด้านการบริหารโครงการ

คณะกรรมการฯ
และฝ่ายบริหารให้ความสำคัญกับปัจจัยเสี่ยงในการบริหารโครงการโดยเฉพาะด้านผลกระทบต่อสิ่งแวดล้อมและชุมชน
และให้ความสำคัญกับการกำกับดูแลและติดตามให้มีการปฏิบัติตามมาตรการต่างๆ
ตามที่กฎหมายด้านสิ่งแวดล้อมกำหนด
เพื่อควบคุมมิให้การดำเนินโครงการก่อให้เกิดผลกระทบต่อสิ่งแวดล้อมและชุมชน
และบริหารจัดการให้เป็นไปตามมาตรฐานที่ยอมรับกันโดยทั่วไป ทั้งนี้
ได้กำหนดนโยบายเกี่ยวกับสังคมและสิ่งแวดล้อมไว้เป็นแนวทางในการบริหารและดำเนินงาน
รวมทั้งมีการติดตามรายงานการดำเนินการตามนโยบายดังกล่าวซึ่งสามารถช่วยลดความเสี่ยงในเรื่องการยอมรับของชุมชนได้ทางหนึ่งด้วย

คณะกรรมการฯ และฝ่ายบริหารได้ร่วมกันพิจารณาแต่งตั้งผู้แทนของบริษัทฯ
เข้าร่วมในคณะกรรมการบริษัท และคณะกรรมการบริหารในโครงการที่บริษัทฯ เข้าลงทุน
เพื่อมีส่วนร่วมในการกำหนดนโยบายและทิศทางการพัฒนาโครงการ
รวมถึงการติดตามผลการดำเนินงานของโครงการ รายงานต่อคณะกรรมการฯ อย่างสม่ำเสมอ
และได้กำหนดให้มีหน่วยงานระดับฝ่าย ได้แก่ “ฝ่ายบริหารงานก่อสร้าง”
รับผิดชอบการติดตามการบริหารสัญญาต่างๆ ที่เกี่ยวข้อง เช่น ด้านจัดหา ด้านคุณภาพของงาน
ด้านต้นทุนโครงการ เป็นต้น
เพื่อลดความเสี่ยงและผลกระทบที่อาจเกิดขึ้นจากความล่าช้าของโครงการ
ต้นทุนโครงการเกินวงเงินลงทุนที่ประมาณการไว้ และคุณภาพของเครื่องจักรอุปกรณ์

5.  ปัจจัยเสี่ยงด้านการดำเนินการเชิงพาณิชย์

คณะกรรมการฯ และฝ่ายบริหารได้ให้ความสำคัญต่อการบริหารความเสี่ยงในด้านนี้สูง
เพราะมีผลกระทบโดยตรงต่อรายได้และกำไรของบริษัทฯ เป็นส่วนใหญ่
ได้มีการกำหนดให้มีหน่วยงานระดับฝ่าย ได้แก่ “ฝ่ายบริหารการลงทุน”
รับผิดชอบการติดตามผลการดำเนินงานและประสิทธิภาพการดำเนินงานของธุรกิจในเครือ
เพื่อให้มั่นใจว่าธุรกิจในเครือมีผลการดำเนินงานและประสิทธิภาพในการดำเนินงานตามที่บริษัทฯ
ได้ตั้งเป้าหมายไว้ การวิเคราะห์ผลการลงทุน (Post Investment Analysis)
เพื่อใช้ประกอบการปรับปรุงมาตรฐานการลงทุน
รวมถึงการเปรียบเทียบผลการดำเนินงานของธุรกิจในเครือกับหน่วยงานภายนอก
และเป็นศูนย์กลางในการรวบรวมความรู้ในการดำเนินงานเพื่อส่งเสริมมาตรฐานการดำเนินงานของธุรกิจในเครือ

ปัจจัยเสี่ยงสำคัญที่มีการติดตามอย่างใกล้ชิดโดยการบริหารงานภายใต้สัญญาระยะยาวกับ
คู่ค้าเพื่อรักษารายได้และกำไรของบริษัทฯ ได้แก่ ความเสี่ยงด้านความพร้อมจ่าย
ด้านประสิทธิภาพการผลิตของเครื่องจักร การบำรุงรักษา ปริมาณและคุณภาพของเชื้อเพลิง
ด้านการเมือง และด้านกฎหมาย ตลอดจนการควบคุมปริมาณน้ำที่ใช้ในการผลิต
การปล่อยของเสียไม่ให้เกินมาตรฐาน การประกันภัยอุบัติเหตุ และความปลอดภัย (Safety)
เป็นต้น ซึ่งได้มีการควบคุมดูแลผลกระทบที่เกิดจากปัจจัยเหล่านี้ให้อยู่ในระดับที่ยอมรับได้

2.  ความเสี่ยงด้านการเงิน

บริษัทฯ ตระหนักว่า บริษัทฯ และกลุ่มบริษัทฯ
มีโอกาสที่จะประสบความเสี่ยงที่เกิดจากการขาดสภาพคล่อง ความเพียงพอ
และทันกาลของเงินทุนที่จะใช้ในการลงทุนตามแผนงานและความจำเป็นอื่นๆ ของบริษัทฯ
จึงพิจารณาหาวิธีการแก้ไขหรือบรรเทาความเสี่ยงเหล่านั้นโดยมาตรการและเครื่องมือทางการเงินต่างๆ
ดังนี้

1.  ปัจจัยเสี่ยงด้านสภาพคล่อง

โดยที่บริษัทฯ มีแผนขยายการลงทุนระยะสั้นและระยะยาวในโครงการขนาดต่างๆ
ทั้งในประเทศและต่างประเทศ ทำให้มีความต้องการใช้เงินลงทุนค่อนข้างสูง
และการใช้เงินลงทุนสำหรับหลายโครงการย่อมส่งผลกระทบต่อสภาพคล่องโดยรวม บริษัทฯ
จึงได้เตรียมความพร้อมรองรับความต้องการใช้เงินดังกล่าว
โดยการจัดทำแผนบริหารการเงินและสภาพคล่องอย่างเหมาะสมและเท่าทันสถานการณ์
เพื่อให้ทราบความต้องการเงินทุนของกิจการในแต่ละช่วงเวลาและสามารถติดตามและปรับแผนงานทางการเงินให้สอดคล้องกับความต้องการเงินทุนของกิจการ
โดยรวมถึง

-   การจัดทำประมาณการกระแสเงินสดระยะสั้นและระยะยาว เพื่อติดตามความต้องการเงินทุน
    และจัดเตรียมแผนจัดหาเงินทุนและวงเงินกู้ยืมจากสถาบันการเงิน (Credit Line)
    ได้อย่างเหมาะสม

-   การบริหารสินทรัพย์หรือเงินลงทุน โดย “คณะกรรมการบริหารเงินลงทุน” ของบริษัทฯ
    ได้คำนึง ถึงสภาพคล่องและอันดับความน่าเชื่อถือของสินทรัพย์นั้นๆ
    รวมถึงการติดตามความเคลื่อนไหวของตลาดเงินอย่างสม่ำเสมอ

-   บริษัทฯ ได้รับอนุมัติการออกและเสนอขายหุ้นกู้ของบริษัทฯ มูลค่ารวมทั้งสิ้นไม่เกิน 7,500
    ล้านบาท จากที่ประชุมสามัญผู้ถือหุ้นประจำปี 2547
    โดยมีวัตถุประสงค์เพื่อการลงทุนในกิจการโรงไฟฟ้า และ/หรือ ให้เงินกู้แก่โครงการที่บริษัทฯ
    ลงทุน เพื่อที่ในกรณีที่มีความจำเป็นจะต้องใช้เงินลงทุน จะช่วยลดระยะเวลาในการระดมทุนได้

-   ในปี 2553 บริษัทฯ ได้ให้บริษัท S&P's Rating (S&P's) และบริษัท Moody's
    Investors Service (Moody's) ซึ่งเป็นบริษัทจัดอันดับเครดิตระดับสากล
    เข้ามาจัดอันดับเครดิตองค์กรของบริษัทฯ
    โดยมีวัตถุประสงค์เพื่อเตรียมพร้อมในการระดมเงินทุนของกิจการ
    กล่าวคือเพื่อเพิ่มโอกาสในการจัดหาเงินทุนจากสถาบันการเงินทั้งในและต่างประเทศ
    เพื่อลดระยะเวลาในการจัดหาเงินทุนจากตลาดการเงินในต่างประเทศหากมีความจำเป็น
    และการได้รับเงื่อนไขการกู้เงินที่ดีจะส่งผลต่อต้นทุนการกู้ยืมที่ต่ำลง

    1.  ปัจจัยเสี่ยงด้านอัตราดอกเบี้ยและอัตราแลกเปลี่ยนเงินตราต่างประเทศ

เนื่องจากบริษัทฯ
มีการขยายการลงทุนเพื่อเพิ่มกำลังการผลิตหลายโครงการทั้งในประเทศและต่างประเทศ
ซึ่งมีเงินกู้บางส่วนเป็นเงินสกุลต่างประเทศ
เพื่อลดผลกระทบจากความผันผวนของอัตราดอกเบี้ยและอัตราแลกเปลี่ยนเงินตราต่างประเทศที่อาจเกิดขึ้นในอนาคต
บริษัทฯ
จึงได้ดำเนินการบริหารความเสี่ยงโดยจัดโครงสร้างของเงินกู้ที่เป็นเงินสกุลต่างประเทศให้มีสัดส่วนสมดุลกับรายได้จากการขายไฟฟ้าและกำหนดไว้ในสูตรโครงสร้างค่าไฟฟ้าในสัญญาซื้อขายไฟฟ้าระยะยาวกับ
กฟผ. นอกจากนี้บริษัทฯ ได้กำหนดพิจารณาใช้เครื่องมือทางการเงินและมาตรการต่างๆ เช่น
การซื้อขายเงินสกุลต่างประเทศล่วงหน้า (Forward)
เพื่อเตรียมชำระหนี้ที่เป็นสกุลเงินต่างประเทศ การจ่ายค่าเครื่องจักรอุปกรณ์ (Spare Parts)
และธุรกรรมทางการค้าอื่นที่เกี่ยวข้อง การแปลงอัตราดอกเบี้ยลอยตัวเป็นอัตราดอกเบี้ยคงที่
(Swap) เพื่อลดความผันผวนของอัตราดอกเบี้ยในอนาคต
ตลอดจนได้กำหนดนโยบายด้านการเงินเพื่อเป็นแนวทางในการบริหารงานของกลุ่มบริษัทฯ
ให้มีประสิทธิภาพและเป็นไปในทิศทางเดียวกัน

1)  การบริหารจัดการปัจจัยเสี่ยงด้านอัตราดอกเบี้ย

บริษัท ราชบุรีเพาเวอร์ จำกัด
ซึ่งเป็นบริษัทในเครือที่มีการกู้เงินตามสัญญาเงินกู้ยืมระยะยาวเป็นอัตราดอกเบี้ยลอยตัวได้มีนโยบายลดความเสี่ยงจากความไม่แน่นอนของกระแสเงินสดในอนาคตที่เกิดจากการผันผวนของอัตราดอกเบี้ย
โดยเงินกู้ยืมระยะยาวจากธนาคารต่างประเทศ มีการชำระดอกเบี้ยตามอัตรา LIBOR
บวกอัตราส่วนเพิ่ม (Applicable Margin)
และได้ทำสัญญาแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ (Interest Rate SWAP
Agreement) เมื่อวันที่ 10 พฤษภาคม 2549 จนสิ้นสุดสัญญาเงินกู้ยืมระยะยาวดังกล่าว
ส่วนเงินกู้ยืมระยะยาวจากธนาคารภายในประเทศ มีการชำระดอกเบี้ยตามอัตรา MLR
บวกอัตราส่วนเพิ่ม (Applicable Margin)
โดยได้ทำข้อตกลงกับธนาคารภายในประเทศเพื่อปรับอัตราดอกเบี้ยลอยตัวเป็นอัตราดอกเบี้ยคงที่เป็นระยะเวลา
5 ปี เริ่มตั้งแต่วันที่ 1 กันยายน 2552 และสิ้นสุดในวันที่ 31 สิงหาคม 2557

สำหรับ บริษัท ไตร เอนเนอจี้ จำกัด
ซึ่งมีสัญญาเงินกู้ยืมระยะยาวเป็นอัตราดอกเบี้ยลอยตัวตามอัตรา LIBOR บวกอัตราส่วนเพิ่ม
(Margin Application)
จึงได้บริหารความเสี่ยงจากความไม่แน่นอนของกระแสเงินสดในอนาคตที่อาจเกิดจากการผันผวนของอัตราดอกเบี้ย
โดยการทำสัญญาแลกเปลี่ยนอัตราดอกเบี้ยลอยตัวเป็นอัตราดอกเบี้ยคงที่ (Interest Rate SWAP
Agreement) ตั้งแต่วันที่ 10 กรกฎาคม 2541 จนสิ้นสุดสัญญาเงินกู้ยืมระยะยาว

2)  การบริหารจัดการปัจจัยเสี่ยงด้านอัตราแลกเปลี่ยนเงินตราต่างประเทศ

เนื่องจาก บริษัทฯ และกลุ่มบริษัทฯ มีรายรับและเงินกู้ทั้งหมด
รวมถึงค่าใช้จ่ายส่วนใหญ่เป็นเงินสกุลบาท
จึงมีความเสี่ยงจากความผันผวนของอัตราแลกเปลี่ยนเงินตราต่างประเทศเพียงเล็กน้อย
สำหรับอุปกรณ์และอะไหล่เครื่องจักรซึ่งต้องสั่งซื้อจากต่างประเทศ
กฟผ.ได้ชดเชยความผันผวนของอัตราแลกเปลี่ยนเงินตราต่างประเทศจากการจัดซื้ออะไหล่เครื่องจักรจากต่างประเทศดังกล่าวไว้ในสัญญาซื้อขายไฟฟ้าแล้ว

1.  ความเสี่ยงด้านการบริหารงาน

1.  
2.  

ในการบริหารจัดการองค์กรโดยเฉพาะในภาวะที่มีการแข่งขันสูงและมีความซับซ้อนในด้านโครงสร้างองค์กรอันเกิดจากการขยายการลงทุนเช่นกลุ่มบริษัทฯ
จำเป็นที่จะต้องระมัดระวังความเสี่ยงที่เกิดจากความผิดพลาดในการบริหารงาน
กระบวนการปฏิบัติงาน และบุคลากร รวมถึงความเสี่ยงที่เกิดจากเหตุการณ์หรือปัจจัยภายนอก
ซึ่งอาจทำให้เป็นอุปสรรคต่อการทำงานให้เกิดประสิทธิภาพได้ รวมทั้งบริษัทฯ
ได้ศึกษาวิธีการและเทคโนโลยี่สมัยใหม่อันจะช่วยปรับปรุงประสิทธิภาพเครื่องจักรเดิมที่ใช้งานอยู่โดยมีค่าใช้จ่ายต่ำและใช้ทรัพยากรอย่างคุ้มค่า

1.  ปัจจัยเสี่ยงด้านงานบุคคล

บริษัทฯ ตระหนักว่าบุคลากรเป็นปัจจัยที่สำคัญที่สุดในการขับเคลื่อนองค์กรไปสู่ความสำเร็จ
จึงให้ความสำคัญอย่างสูงต่อการบริหารจัดการความเสี่ยงด้านบุคลากร
เริ่มตั้งแต่กระบวนการสรรหาและคัดเลือกเพื่อให้ได้บุคลากรที่ดีมีคุณสมบัติเหมาะสมกับความต้องการของบริษัทฯ
การสร้างขวัญและกำลังใจเพื่อธำรงรักษาบุคลากรที่มีศักยภาพไว้
การพิจารณาจ่ายค่าตอบแทนและสวัสดิการต่างๆ ที่เหมาะสม เป็นธรรม
และเทียบเคียงได้กับธุรกิจในอุตสาหกรรมเดียวกัน การพัฒนาบุคลากรให้มีศักยภาพ
รวมทั้งการทบทวนและปรับปรุงกระบวนการปฏิบัติงานและระบบงานให้มีความพร้อมที่จะรองรับการขยายธุรกิจของบริษัทฯ
ในอนาคต

ในปี 2553 บริษัทฯ ได้ปรับปรุงฐานข้อมูลด้านทรัพยากรบุคคลรวมทั้งกลุ่มบริษัทฯ
เพื่อประโยชน์ในการมอบหมายงานให้เหมาะสมกับความรู้ความสามารถและภารกิจภายใต้ตำแหน่งหน้าที่ภายในกลุ่มบริษัทฯ
การพัฒนาทักษะและศักยภาพที่จะสามารถตอบสนองความจำเป็นในการขยายธุรกิจและสร้างความเติบโตให้แก่บริษัทฯ
รวมทั้งได้มีการสอบทานอัตรากำลังของสายงานสำคัญต่างๆ
เพื่อจัดทำแผนการสรรหาบุคลากรระยะยาวที่จะทำให้มั่นใจได้ว่าบริษัทฯ
จะมีบุคลากรอย่างเพียงพอและเหมาะสมในแต่ละช่วงเวลา

2.  ปัจจัยเสี่ยงด้านชื่อเสียง/ภาพลักษณ์องค์กร

จากวิสัยทัศน์ของบริษัทฯ ที่จะเป็นผู้ผลิตไฟฟ้าเอกชนชั้นนำที่ได้รับความเชื่อถือจากสาธารณชน บริษัทฯ
จึงจำเป็นต้องเสริมสร้างและธำรงรักษาชื่อเสียงและภาพลักษณ์ที่ดีอย่างต่อเนื่องและให้ยาวนาน
ด้วยตระหนักว่าชื่อเสียงบริษัทฯ เป็นสินทรัพย์ที่มีมูลค่ายิ่ง และยังเป็นเครื่องชี้วัดการยอมรับ
ความเชื่อมั่นและความเชื่อถือของผู้มีส่วนได้เสียกลุ่มต่างๆ ได้เป็นอย่างดี โดยบริษัทฯ
จึงให้ความสำคัญกับกระบวนการและวิธีการจัดการความเสี่ยงต่างๆ
ที่อาจส่งผลกระทบต่อชื่อเสียงและภาพลักษณ์ขององค์กรอย่างยิ่งยวด

บริษัทฯ ได้พัฒนาแผนการจัดการภาวะวิกฤติ (Crisis Management Manual)
และคู่มือการสื่อสารในภาวะวิกฤติ (Crisis Communications Manual)
เพื่อใช้เป็นเครื่องมือจัดการความเสี่ยงและลดผลกระทบที่อาจจะมีต่อชื่อเสียงและภาพลักษณ์ของบริษัทฯ
ให้น้อยที่สุด แผนและคู่มือดังกล่าวได้กำหนดปัจจัยความเสี่ยงที่อาจเกิดขึ้น พร้อมระบุวิธีการ
ขั้นตอนการจัดการความเสี่ยง และผู้รับผิดชอบ บริษัทฯ
ได้จัดให้มีการซ้อมตามแผนและคู่มือเป็นประจำทุกปี เพื่อให้มั่นใจว่าในสถานการณ์ความเสี่ยงต่างๆ
ได้มีการจัดการและการสื่อสารอย่างเป็นระบบ มีประสิทธิภาพ และเกิดประสิทธิผล นอกจากนี้บริษัทฯ
ได้ให้ความสำคัญอย่างมากกับการกำกับดูแลกิจการที่ดี โดยเฉพาะความโปร่งใสในการบริหารงาน
มีระบบการตรวจสอบ การควบคุมภายในที่รัดกุม มีการเปิดเผยข้อมูล
หรือสารสนเทศที่สำคัญแก่กลุ่มผู้มีส่วนได้เสียต่างๆ อย่างทันการณ์ ทั่วถึง และเท่าเทียม
อีกทั้งได้จัดให้มีช่องทางการสื่อสารแบบสองทาง (Two Way Communication)
เพื่ออำนวยความสะดวกในการเข้าถึงข้อมูลที่เป็นปัจจุบันให้ผู้มีส่วนเกี่ยวข้องได้ตลอดเวลา

สำหรับบริษัทในกลุ่มบริษัทฯ ซึ่งดำเนินธุรกิจผลิตไฟฟ้า เพื่อให้ธุรกิจของบริษัทฯ
สามารถเติบโตควบคู่ไปกับชุมชนและสิ่งแวดล้อม บริษัทฯ
จึงเข้าดูแลชุมชนที่อยู่โดยรอบโรงไฟฟ้าในฐานะ “เพื่อนบ้านที่ดี” อย่างใกล้ชิดและสม่ำเสมอ
โดยการจัดกิจกรรมเพื่อพัฒนาคุณภาพชีวิตในด้านต่างๆ เช่น การศึกษา การกีฬา สาธารณสุข
ส่งเสริมอาชีพ เป็นต้น ตลอดจนกิจกรรมเพื่อเสริมสร้างความเข้าใจและความสัมพันธ์อันดี
อีกทั้งยังส่งเสริมการมีส่วนร่วมของประชาชนผ่านการจัดทำโครงการต่างๆ ร่วมกัน ด้วยการร่วมคิด
ร่วมดำเนินการ ร่วมตัดสินใจและร่วมรับผลประโยชน์ ดังนั้น บริษัทฯ จึงไม่ประสบการต่อต้านใดๆ
จากชุมชนตลอดเวลาของการดำเนินธุรกิจที่ผ่านมา

3.  ปัจจัยเสี่ยงด้านอาชีวอนามัย ความปลอดภัยและสิ่งแวดล้อม

บริษัทฯ
ได้ให้ความสำคัญอย่างยิ่งในการจัดการคุณภาพสิ่งแวดล้อมให้ชุมชนโดยรอบโรงไฟฟ้าให้เป็นไปตามกฎหมายและข้อกำหนด
ตามระบบจัดการสิ่งแวดล้อม (ISO14001) อย่างเคร่งครัด โดยให้โรงไฟฟ้าทุกโรงในกลุ่มบริษัทฯ
ติดตามตรวจสอบคุณภาพสิ่งแวดล้อม ได้แก่ อากาศ น้ำ เสียง
ความหลากหลายทางชีวภาพอย่างต่อเนื่อง

ในปี 2553
โรงไฟฟ้าราชบุรีอยู่ระหว่างการขอรับการรับรองระบบการจัดการด้านชีวอนามัยและความปลอดภัย
OHSAS 18001 (Occupational Health and Safety Assessment Series)
เพื่อนำเข้าดำเนินการควบคู่ไปกับระบบการจัดการสิ่งแวดล้อมมาตรฐาน ISO 14000
เพื่อเสริมสร้างระบบความปลอดภัยในการทำงานให้มีประสิทธิภาพมากยิ่งขึ้น
ลดอัตราการเกิดอุบัติเหตุ และผลกระทบด้านอาชีวอนามัยและความปลอดภัยภายในองค์กรและสังคม
ซึ่งคาดว่าจะได้รับการรับรองมาตรฐาน OHSAS 18001 ประมาณไตรมาสแรกของปี 2554